Diari Oficial de la Generalitat Valenciana


Sumari del DOGV 3989, del 30-04-2001 (2001/3501)

ORDRE de 28 de març de 2001, de la Conselleria de Justícia i Administracions Públiques, per la qual es deleguen en la Direcció del SERVEF determinades atribucions en matèria de contractació laboral temporal.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3989

Data del DOGV
:   30-04-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/3501


Data del document
:   28-03-2001

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * delegació de poders
    * competència administrativa
    * treball temporal

ORDRE de 28 de març de 2001, de la Conselleria de Justícia i Administracions Públiques, per la qual es deleguen en la Direcció del SERVEF determinades atribucions en matèria de contractació laboral temporal. [2001/3501]
  
Per Ordre d'1 d'agost de 1999, del conseller de Justícia i Administracions Públiques, es van delegar en distints òrgans de les conselleries i organismes autònoms, que componen l'administració del Govern Valencià, competències en relació amb la formalització dels contractes laborals de duració determinada.
  
La creació del Servei Valencià d'Ocupació i Formació (SERVEF), mitjançant Llei 3/2000 de la Generalitat Valenciana, i la posterior aprovació del seu Reglament d'Organització i Règim Jurídic per Decret 41/2001, de 27 de febrer, del Govern Valencià, susciten la necessitat d'estendre la delegació de les competències, per a formalitzar contractes laborals de duració determinada, en la direcció del nou organisme autònom, en els mateixos supòsits que establia la citada Ordre d'1 d'agost de 1999, i amb idèntica finalitat, açò és, per a aconseguir una major agilitat i simplificació en la gestió i resolució dels assumptes en matèria de personal i funció pública.
  
Per això, de conformitat amb el que preveu l'article 68 de la Llei 5/1983, de 30 de desembre, de Govern Valencià, en relació amb el que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada a aquest per la Llei 4/1999, de 13 de gener,
  
DISPOSE
  
Article 1
  
Delegar en la direcció del SERVEF la formalització dels contractes laborals de duració determinada, a celebrar en l'àmbit del propi organisme autònom, previ compliment de la normativa vigent en matèria de crèdits pressupostaris i contractació, en els supòsits següents:
  
a) Per als casos de substitucions de personal laboral previstos en l'Ordre conjunta, de 30 de maig de 1990, de les conselleries d'Economia i Hisenda i d'Administració Pública (DOGV núm. 1324, de 13 de juny).
  
b) Per a atendre una acumulació de tasques.
  
c) Per a la realització d'una obra o servei determinats.
  
d) Per als casos en què siga d'urgent necessitat la cobertura temporal de llocs de treball de naturalesa laboral, sempre que estiguen dotats pressupostàriament i inclosos en les plantilles o relacions de llocs de treball, tant si els llocs es troben vacants, com si hi ha titulars amb dret a la seua reserva per qualsevol de les causes previstes legalment.
  
e) Per als casos d'alliberament sindical del titular del lloc de naturalesa laboral.
  
Aquests contractes s'adaptaran a les corresponents modalitats regulades en la normativa aplicable en desenvolupament de l'Estatut dels Treballadors, en matèria de contractes de duració determinada.
  
Article 2
  
En els contractes laborals que es formalitzen per la direcció del SERVEF, en exercici de les competències delegades mitjançant la present Ordre, es farà constar expressament aquesta circumstància, i es consideraran formalitzats per l'òrgan que delega.
  
DISPOSICIONS FINALS
  
Primera
  
Es faculta la Direcció General de Funció Pública per a dictar les instruccions que calguen per a una millor gestió de les matèries regulades en la present Ordre.
  
Segona
  
La present Ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 28 de març de 2001
  
El conseller de Justícia i Administracions Públiques,